Nariadenie Komisie (ES) č. 848/2000
z 27. apríla 2000,
ktorým sa mení a dopĺňa nariadenie (ES) č. 1168/1999 stanovujúce obchodnú normu pre slivky
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2200/96 z 28. októbra 1996 o spoločnej organizácii trhu s ovocím a zeleninou [1], naposledy zmenené a doplnené nariadením (ES) č. 1257/1999 [2], najmä na jeho článok 2 (2),
keďže:
(1) Príloha nariadenia Komisie (ES) č. 1168/1999 z 3. júna 1999, ktorou sa stanovuje obchodná norma pre slivky [3], obsahuje nevyčerpávajúci zoznam veľkoplodých odrôd.
(2) Nevyčerpávajúci zoznam veľkoplodých odrôd obsiahnutý v norme pre slivky, odporučenej Európskou hospodárskou komisiou pri Organizácii Spojených národov, rozlišuje odrody Prunus domestica a Prunus salicina. V záujme prehľadnosti na svetovom trhu by mal byť nevyčerpávajúci zoznam veľkoplodých odrôd uvedený v prílohe k nariadeniu (ES) č. 1168/1999 doplnený a zmenený.
(3) Opatrenia uvedené v tomto nariadení sú v súlade so stanoviskom Riadiaceho výboru pre čerstvé ovocie a zeleninu,
PRIJALA TOTO NARIADENIE:
Článok 1
Nevyčerpávajúci zoznam veľkoplodých odrôd uvedený za nadpisom VI (Ustanovenia o označovaní) v prílohe k nariadeniu (ES) č. 1168/1999 sa nahrádza zoznamom v prílohe k tomuto nariadeniu.
Článok 2
Toto nariadenie nadobúda účinnosť 20. deň po jeho uverejnení v Úradnom vestníku Európskych spoločenstiev.
Bude sa uplatňovať od prvého dňa tretieho mesiaca nasledujúceho po mesiaci, v ktorom nadobudlo účinnosť.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 27. apríla 2000